STRUČNI SKUP ZA PRIPRAVNIKE I MENTORE

DV KUSTOŠIJA 11.10.2017.

**"Proces uvođenja pripravnika u samostalni odgojno-obrazovni rad"**

Pripremila: Mara Malenica, prof. pedagog, stručna suradnica DV Kustošija

Govoreći o **procesu** uvođenja pripravnika u odgojno obrazovni rad neminovno je propitati kakvog odgojitelja trebamo u **suvremenom podupiranju** razvoja djeteta rane i predškolske dobi. Koje **kompetencije** su nužne za ulazak u svijet djetetova razvoja, gdje je odgojitelj jedna od ključnih osoba u podupiranju njegova razvoja kroz svoju osobnu i **profesionalnu ulogu**?! Odgojitelj je uz roditelja osoba koja svakodnevno utječe na kvalitetu djetetova življenja i učenja **DANAS** i u **BUDUĆNOSTI**. Za ovako važnu ulogu potrebno je svakodnevno propitivanje i istraživanje procesa osposobljavanja odgojitelja za tu ulogu.

Pripravnici su prije svega različiti po svojem **obrazovanju** s kojim dolaze u ustanovu ranog odgoja, kao i svojom osobnošću i profesionalnim kompetencijama**.** Uz to različita je i njihova uloga kao pripravnika u ustanovi s obzirom na "**Ugovor**" po kojem ostvaruju pripravnički staž (volonteri, asistenti djetetu, treći odgojitelj, zamjena u skupini,…) te je i to jedan od parametara u promišljanju cjelokupnog procesa stažiranja.

Proces stažiranja je prva etapa na odgojiteljevu putu cjeloživotnog učenja i profesionalnog razvoja, pri čemu bi usavršavanje trebalo pridonijeti ne samo informacijskom nego i transformacijskom potencijalu pripravnika.

Svaka ustanova ima svoju **viziju razvoja, svoju kulturu i kurikulum** koji gradi na **vrijednostima i suradničkom** učenju svojih djelatnika.

**Uspješnost stažiranja** ovisi o nizu čimbenika:

* **osobine pripravnika** (motiviranost za poziv, osobni angažman i odgovornost, otvorenost i profesionalna znatiželja,…)
* **profesionalne kompetencije mentora** (spremnost za dijeljenje znanja i iskustava, angažiranost i motiviranost u razumijevanju pripravnika te spremnost da u suradničkom učenju gradi profesionalne kompetencije pripravnika,..)
* **suradnička kultura u ustanovi** (zajednička odgovornost, kultura dijaloga, ozračje međusobnog povjerenja, suradničko učenje odraslih,…)

**Tijek stažiranja** obuhvaća nekoliko etapa koje su postavljene kao baza u gradnji i razvoju procesa stažiranja prema iskazanim profesionalnim potrebama pripravnika i prepoznatim potrebama od strane mentora i cjelokupnog Povjerenstva za stažiranje, odnosno ustanove za rani i predškolski odgoj. Svaka od etapa ima svoje sadržajne i vremenske okvire koji se dopunjavaju i određuju prema razini razvoja pripravnika i prepoznatim potrebama za dalje. Program u donošenju obuhvaća sljedeće etape:

1. **Informiranje i izrada programa stažiranja** (upoznavanje djelatnika i ustanove, zakonska i stručna polazišta, etički kodeks, pravila ustanove, Sigurnosni program, radne uloge, Povjerenstvo za stažiranje i profesionalna odgovornost za pripravnika, dnevnik stažiranja, Razvojna mapa i specifični programi koje će pripravnik upoznati,…)
2. **Hospitiranje i asistiranje mentoru** (upoznavanje bitnih aspekata odgojne prakse kroz pedagoški osmišljeno okruženje, prepoznavanje razvojnih i individualnih potreba djeteta, uloge odgojitelja u aktivnosti, dokumentiranje procesa učenja djece, oblici i načini suradnje s roditeljima,…)
3. **Pripremanje i ostvarivanje odgojno-obrazovnog procesa uz pomoć mentora** (vođenje pedagoške dokumentacije, materijalna pripremu i samostalno izvođenje odgojno-obrazovnog rada, refleksije ostvarenog, dokumentiranje procesa učenja djece,..).
4. **Samostalno pripremanje i ostvarivanje odgojno-obrazovnog procesa uz superviziju mentora i Povjerenstva za stažiranje** (ogledne aktivnosti pripravnika,pismene obrade stručnih tema, snimanje i refleksija stručnih aktivnosti, …)

Cjelokupni program stažiranja usmjeren je razvoju istraživačkih i refleksivnih umijeća pripravnika koje su usmjerene propitivanju vlastitih odgojnih postupaka kroz suradničko učenje stručnih djelatnika ustanove. Program pripravničkog stažiranja tijekom svoje provedbe pridonosi razvoju refleksivnih umijeća svih djelatnika te je potencijal za podizanje razine kvalitete cjelokupnog učenja djece i odraslih.

Zagreb, 26. 9. 2017.

Mara Malenica, prof.